DA Den Europæiske Unions Tidende L 111/9

KOMMISSIONENS AFGØRELSE

af 19. april 2006

om oprettelse af en ekspertgruppe til at yde politisk rådgivning til Kommissionen om bekæmpelse af voldelig radikalisering

(2006/299/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Det fastslås i artikel 2 i traktaten om oprettelse af Den Europæiske Union, at Unionen skal bevare og udbygge Unionen som et område med frihed, sikkerhed og retfærdighed.

(2) Unionen skal sikre borgerne en høj grad af beskyttelse inden for området med frihed, sikkerhed og retfærdighed. Denne målsætning skal nås ved at bekæmpe terrorisme, herunder trusselens eksterne dimension, og ved at ændre på de faktorer, der bidrager til den voldelige radikalisering.

(3) Kommissionen har i sin meddelelse Terrorangreb: forebyggelse, beredskab og reaktion (1) erklæret, at bekæmpelse af voldelig radikalisering i vores samfund og ødelæggelse af betingelserne for rekruttering af terrorister skal være fundamentale prioriteringer i en strategi til forebyggelse af terrorisme.

(4) Kommissionen har i sin meddelelse Rekruttering til terrorisme: faktorer, der bidrager til voldelig radikalisering (2) erkendt behovet for at benytte sig af specialisters ekspertviden til yderligere at udvikle Kommissionens politik på dette område.

(5) Gruppen vil bestå af specialister fra forskellige fagområder med erfaringer inden for analyse og forskning inden for voldelig radikalisering eller områder, der er direkte beslægtede hermed.

(6) Der skal derfor nedsættes en gruppe, der benævnes »Ekspertgruppen om Voldelig Radikalisering«, og gruppens mandat og sammensætning bør fastlægges nærmere —

TRUFFET FØLGENDE AFGØRELSE:

Artikel 1

1. Kommissionen nedsætter herved en ekspertgruppe, Ekspertgruppen om Voldelig Radikalisering, i det følgende benævnt »gruppen«.

2. Gruppen skal bestå af kvalificerede personer, som er kompetente til at vurdere spørgsmål med relation til voldelig radikalisering og terrorisme.

Artikel 2

Opgave

Kommissionen kan konsultere gruppen i ethvert spørgsmål med relation til voldelig radikalisering og terrorisme.

Gruppens opgave er:

— at samle medlemmernes ekspertise for at give Kommissionen politisk rådgivning. Sådan rådgivning kan enten gives på gruppens eget initiativ eller efter en konkret anmodning fra Kommissionen

— at hjælpe Kommissionen med at identificere nye nødvendige områder for forskning inden for fænomenet voldelig radikalisme og terrorisme

— at udveksle ekspertise med netværker, institutter eller andre organer i EU, medlemsstaterne, tredjelande og internationale organisationer, der arbejder inden for samme område

— især at udarbejde en sammenfattende rapport senest i juni 2006 om forskningsresultaterne inden for voldelig radikalisering.

Gruppens formand kan gøre Kommissionen opmærksom på, at det vil være hensigtsmæssigt at konsultere gruppen om et bestemt spørgsmål.

Artikel 3

Sammensætning — udpegelse

1. Gruppens medlemmer udpeges af generaldirektøren for Europa-Kommissionens Generaldirektorat for retfærdighed, frihed og sikkerhed blandt specialister med kompetence inden for voldelig radikalisering og terrorisme. Denne kompetence skal omfatte erfaringer i form af akademisk forskning og offentliggjorte værker.

2. Gruppen sammensættes af højst 20 medlemmer.

3. Følgende bestemmelser gælder:

— Medlemmerne udpeges personligt og skal rådgive Kommissionen uafhængigt af instrukser udefra.

— Gruppens medlemmer udpeges for et år ad gangen, og mandatet kan fornyes af Kommissionen. De forbliver medlemmer, indtil de træder tilbage eller udskiftes, eller deres mandat ophører.

— Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder betingelserne i første og andet led i denne artikel eller i EF-traktatens artikel 287, kan erstattes i den resterende del af deres mandat.

— Medlemmerne skal hvert år afgive en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

Artikel 4

Gruppens virke

1. Generaldirektøren for Generaldirektorat for retfærdighed, frihed og sikkerhed udpeger gruppens formand.

Gruppen forelægger sine udtalelser og rapporter for Kommissionen. Indholdet af disse rapporter og udtalelser er ikke bindende for Kommissionen eller nogen anden EU-institution. Kommissionen kan fastsætte en frist for, hvornår en udtalelse eller rapport skal være fremsendt.

Hvis en udtalelse eller rapport godkendes enstemmigt af gruppen, udarbejder denne fælles konklusioner, der knyttes som bilag til mødeprotokollen. Hvis gruppen ikke når til fuld enighed om en udtalelse eller rapport, informerer den Kommissionen om de divergerende synspunkter.

2. Efter aftale med Kommissionen kan der nedsættes undergrupper til at behandle specifikke spørgsmål i henhold til et mandat, som fastlægges af gruppen; sådanne undergrupper opløses, så snart de har opfyldt deres kommissorium. Rapporter, der er udarbejdet af sådanne undergrupper, skal godkendes af gruppen, og der gælder de samme bestemmelser som i stykket ovenfor i tilfælde, hvor der ikke opnås fuld enighed.

3. Kommissionens repræsentant kan indbyde andre eksperter eller observatører med særlig kompetence inden for et emne, der er opført på dagsordenen, til at deltage i gruppens eller undergruppernes arbejde, hvis dette anses for nyttigt og/eller nødvendigt.

4. Oplysninger, der er kommet frem som følge af deltagelse i gruppens eller undergruppernes drøftelser, skal betragtes som fortrolige og må kun videregives, hvis Kommissionen udtrykkeligt giver tilladelse hertil. Efter udløbet af deres mandat er hvert medlem af gruppen og/eller dens undergrupper underlagt bestemmelserne om fortrolighed.

5. Gruppen og undergrupperne mødes almindeligvis i Kommissionens lokaler i overensstemmelse med de nærmere bestemmelser og den tidsplan, der fastsættes af Kommissionen. Sekretariatsarbejdet varetages af Kommissionen. Tjenestemænd i Kommissionen med interesse i de emner, der behandles på møderne, kan deltage i disse møder.

6. Gruppen fastsætter selv sin forretningsorden på grundlag af Kommissionens standardforretningsorden.

7. Kommissionen kan offentliggøre alle gruppens resuméer, konklusioner, delkonklusioner eller arbejdsdokumenter, der ikke er af fortrolig art, på originalsproget på internettet. De dokumenter, der forelægges af gruppen, vil være omfattet af bestemmelserne i Europa-Parlamentets og Rådets forordning (EF) nr. 1049/2001 (3).

Artikel 5

Mødeudgifter

Kommissionen godtgør rejseudgifter og efter omstændighederne opholdsudgifter for medlemmer, andre eksperter og observatører i forbindelse med gruppens arbejde i overensstemmelse med Kommissionens interne regler for godtgørelser til eksterne eksperter.

Medlemmerne eller andre eksperter og observatører, som måtte blive inviteret lejlighedsvis, godtgøres ikke for deres aktiviteter og pligter.

Artikel 6

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende. Den anvendes indtil den 19. marts 2007. Kommissionen træffer beslutning om en eventuel forlængelse inden denne dato.

Udfærdiget i Bruxelles, den 19. april 2006. På Kommissionens vegne Franco FRATTINI Næstformand

(1) KOM(2004) 698 endelig af 20.10.2004.

(2) KOM(2005) 313 endelig af 21.9.2005.

(3) EFT L 145 af 31.5.2001, s. 43.